بايام الحصار وبگراج النهضة .. وبيومها چان ازدحام وماكو بس سيارات (الريم) توصل للناصرية ، اجت عجوز وگالت للسايق : " يمه هم تمرّ بالكوت ؟" گال الها : " إي حجية اصعدي"
گالتله : " خوش چا من توصل للكوت گلّي " ، ووافق السايق ومشت شوية السيارة ، وهم رجعت گالت للسايق : " أگلك يبعد امك ؛ موش تنسى انه گتلك من توصل للكوت " السايق گال الها : " يمه گتلچ صار وتدللين " ..
وظلّت كل شوية تذكّر بيه لحد ما دوّخت السايق والعبرية كلهم ، ومشوا مسافة ونامت الحجية ، السايق والعبرية كلهم نسوا الموضوع ، وعبروا الكوت ووصلوا لاطراف الرفاعي ! ، وگعدت العجوز وگالت للسايق : " ها يمه ؟ وصلنا للكوت ؟" .... السايق ظل صافن ومستحي والعبرية كلهم سكتوا ، العجوز من افتهمت السالفة خبصت الدنيا عليهم ، إلا تردّوني هسة للكوت ، واضطر السايق يرجع بيها والوادم بالسيارة كلهم ارواحهم طاگة والمغثّة ارتفعت عدهم ، وعلى اعصابهم طول الدرب .. ومن وصلوا للكوت گال السايق : " تفضّلي حجية ؛ هاي الكوت انزلي براحتچ "
گالت له : " يمه چا ياهو الگالّك آنه أريد انزل ؟ آنه بتّي سعاد گالتلي يمه من توصلين للكوت اخذي حباية الضغط موش تنسين "
وبلعت الحجية حباية الضغط ... وصعد ضغط السايق والعبرية والسِكِن !